CELEX: 52020PC0257
Language: da
Date: 2020-06-22
Title: Forslag til RÅDETS FORORDNING om ændring af Rådets forordning (EU) nr. 216/2013 om elektronisk offentliggørelse af Den Europæiske Unions Tidende

EUROPA-KOMMISSIONEN
            Bruxelles, den 22.6.2020
            COM(2020) 257 final
            2020/0126(APP)
            Forslag til
            RÅDETS FORORDNING
            om ændring af Rådets forordning (EU) nr. 216/2013 om elektronisk offentliggørelse af Den Europæiske Unions Tidende
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Den Europæiske Unions Tidende offentliggøres i elektronisk form, jf. forordning (EU) nr. 216/2013 (herefter benævnt "forordningen")
                  1
               . 
            
            
               For at sikre EU-Tidendes autenticitet skal denne elektroniske publikation være forsynet med en kvalificeret elektronisk signatur eller et kvalificeret elektronisk segl, jf. forordning (EU) nr. 910/2014
                  2
               .
            
            
               Autenticiteten, fuldstændigheden og uforanderligheden af den elektroniske udgave af EU-Tidende kan sikres ved brug af forskellige organisatoriske og tekniske midler, som giver sammenlignelige sikkerhedsgarantier. Disse midler kan ændre sig over tid. For at undgå at skulle ændre forordningen hver gang, der anvendes et nyt middel eller en ny teknologi, eller der foretages ændringer af tekniske aspekter, foreslås det at omformulere forordningens ordlyd, så den bliver mere generel. De franske og de luxembourgske bestemmelser om offentliggørelse af disse landes respektive nationale tidender har fungeret som inspirationskilde. Af hensyn til gennemsigtigheden vil det system, der indføres for at sikre autenticiteten, blive beskrevet på EUR-Lex-webstedet, således at borgerne let kan kontrollere autenticiteten af den elektroniske udgave af EU-Tidende.
            
            
               Selv om EU-Tidende principielt er uforanderlig, opstår der situationer, hvor det er nødvendigt at fjerne visse oplysninger fra EU-Tidende, efter at den er offentliggjort. Dette sker i medfør af EU's databeskyttelseslovgivning eller på grundlag af Den Europæiske Unions Domstols afgørelser, som træffes i henhold til dens procesreglement
                  3
               . Af hensyn til retssikkerheden bør dette indgreb i reglerne om autenticitet reguleres. Den foreslåede ændring ændrer ikke praksis med, at den oprindelige udgave af det pågældende nummer af EU-Tidende ikke ændres i processen og opbevares i Publikationskontorets arkiver i en ubegrænset periode.
            
            
               I henhold til forordningen er det kun den EU-Tidende, der offentliggøres i elektronisk form, der er autentisk og har retsvirkning. Der er kun én undtagelse fra denne regel
                  4
               : I situationer, hvor EU-Tidende ikke kan offentliggøres på grund en uforudset og ekstraordinær forstyrrelse af Publikationskontorets informationssystem. I disse tilfælde er det kun den trykte udgave af EU-Tidende, der er autentisk og har retsvirkning. Når Publikationskontorets informationssystem er genetableret, gøres den elektroniske udgave af den tilsvarende trykte udgave tilgængelig på EUR-Lex-webstedet. Den elektroniske udgave er kun til orientering. 
            
            
               Publikationskontoret har indført beredskabsforanstaltninger, som minimerer risikoen for, at man ikke kan offentliggøre og gøre den elektroniske udgave af EU-Tidende tilgængelig på EUR-Lex-webstedet. I de meget usandsynlige situationer, hvor denne risiko på trods af alle foranstaltningerne skulle opstå, består den foretrukne nødløsning i at offentliggøre EU-Tidende i Publikationskontorets lokaler i trykt eller elektronisk form (f.eks. gemt på en PC, der er offline), afhængigt af hvilken løsning der er mulighed i den konkrete situation. Forordningen bør derfor ændres i den henseende.
            
            
               Indførelsen af den autentiske elektroniske udgave af EU-Tidende har forenklet adgangen til EU-retten og øget retssikkerheden. Med samme begrundelse er det at foretrække, at borgerne i videst muligt omfang kan forlade sig på den udgave af EU-Tidende, der er gjort tilgængelig på EUR-Lex-webstedet. Det foreslås derfor, at den elektroniske udgave, der gøres tilgængelig for offentligheden på EUR-Lex-webstedet efter en afbrydelse af informationssystemerne, bliver den autentiske udgave fra det øjeblik, hvor den gøres tilgængelig. Af hensyn til retssikkerheden kræves det så, at den tidligere (trykte eller elektroniske) udgave fra det øjeblik ikke længere har autentisk status.
            
            
               Siden forordningens ikrafttræden er kun tre udgaver blevet offentliggjort i den autentiske trykte udgave i henhold til artikel 3
                  5
               . I overensstemmelse med den ovenfor forklarede begrundelse og for at sikre sammenhæng er det hensigtsmæssigt at give de tilsvarende elektroniske udgaver af disse trykte udgaver autentisk karakter og retsvirkning. Disse udgaver er baseret på de samme bekræftede filer som de trykte udgaver og blev gjort tilgængelige for offentligheden på EUR-Lex-webstedet umiddelbart efter offentliggørelsen af papirudgaverne. Den foreslåede bestemmelse i den henseende medfører således ikke, at der blive sået tvivl om retssikkerheden.
            
            
               •Sammenhæng med de gældende regler på samme område
            
            
               
                  Med hensyn til autenticiteten af EU-Tidende supplerer den foreslåede ændring den løsning, som forordning (EU) nr. 910/2014 giver med hensyn til elektronisk identifikation og elektroniske tillidstjenester til brug for elektroniske transaktioner på det indre marked — til at autentificere et dokument ved hjælp af en elektronisk signatur eller et elektronisk segl. Den supplerer også de eksisterende EU-regler om beskyttelse af personoplysninger.
               
            
            
               •Sammenhæng med Unionens politik på andre områder
            
            
               
                  Ikke relevant
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Dette forslag til forordning har hjemmel i artikel 352 i TEUF. Det er også retsgrundlaget for forordning (EU) nr. 216/2013 og ændringsforordning (EU) 2018/2056. Der foreslås endnu en ændring af forordning (EU) nr. 216/2013, som derfor bør have samme retsgrundlag.
               
            
            
               •Nærhedsprincippet (for områder, der ikke er omfattet af enekompetence) 
            
         
         
            
               
                  Ikke relevant
               
            
            
               •Proportionalitetsprincippet
            
            
               
                  Formålet med forslaget er at forenkle offentliggørelsen af EU-Tidende og borgernes adgang hertil. Forslagets mere generelle ordlyd vil gøre det muligt at autentificere EU-Tidende ved hjælp af nye teknologiske midler, uden at der er behov for yderligere ændringer. Det forener forpligtelsen til at fjerne visse oplysninger fra EU-Tidende med princippet om uforanderlighed og fastslår autenticiteten af de elektroniske udgaver, der offentliggøres efter en forstyrrelse af informationssystemerne. De foreslåede ændringer er nødvendige for at nå dette mål.
               
            
            
               •Valg af retsakt
            
            
               
                  Ikke relevant
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant
               
            
            
               •Høringer af interesserede parter
            
            
               
                  Udkastet til forslag blev forelagt for institutionerne på mødet i Publikationskontorets Styrelsesudvalg den 18. oktober 2019 og på mødet i Den Interinstitutionelle Lexgruppe (GIL) den 15. oktober 2019.
               
            
            
               •Indhentning og brug af ekspertbistand
            
            
               
                  Ikke relevant
               
            
            
               •Konsekvensanalyse
            
            
               
                  Da der er tale om mindre ændringer, er der ikke foretaget en konsekvensanalyse.
               
            
            
               •Målrettet regulering og forenkling
            
            
               
                  Offentliggørelsen af EU-Tidende på betingelser, der sikrer dens autenticitet, ændrer ikke på nogen måde på de nuværende teknologiske muligheder. Ved den foreslåede ændring tilføjes klare regler, der forener kravet om EU-Tidendes uforanderlighed med forpligtelserne i medfør af EU-lovgivningen om beskyttelse af personoplysninger eller Den Europæiske Unions Domstols afgørelser om, at bestemte oplysninger skal fjernes i forhold til offentligheden. Der opnås en forenkling af adgangen til EU-Tidende ved at sikre, at det kun er den elektroniske udgave, som gøres tilgængelig for offentligheden på EUR-Lex-webstedet, der er autentisk og har retsvirkning, når den foreligger. En bestemmelse om, at det udelukkende er de elektroniske udgaver af de få autentiske trykte udgaver af EU-Tidende offentliggjort efter ikrafttrædelsen af forordning (EU) nr. 216/2013, der har status som autentiske, bidrager også til denne forenkling.
               
            
            
               •Grundlæggende rettigheder
            
            
               
                  Ikke relevant
               
            
            
               4.VIRKNINGER FOR BUDGETTET
            
            
               
                  Forslaget har ingen virkninger for budgettet.
               
            
         
         
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Gennemførelsen er planlagt fra ikrafttrædelsen.
               
            
            
               •Forklarende dokumenter (for direktiver)
            
            
               
                  Ikke relevant
               
            
            
               •Nærmere redegørelse for de enkelte bestemmelser i forslaget
            
            
               
                  Ikke relevant
               
            
            
               2020/0126 (APP)
            
            
               Forslag til
            
            
               RÅDETS FORORDNING
            
            
               om ændring af Rådets forordning (EU) nr. 216/2013 om elektronisk offentliggørelse af Den Europæiske Unions Tidende
            
            
               RÅDET FOR DEN EUROPÆISKE UNION HAR,
            
            
               under henvisning til traktaten om Den Europæiske Unions funktionsmåde, særlig artikel 352,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til godkendelse fra Europa-Parlamentet,
            
            
               efter en særlig lovgivningsprocedure, og
            
            
               ud fra følgende betragtninger:
            
            
               (1)I forordning (EU) nr. 216/2013
                  6
                fastsættes det, at Den Europæiske Unions Tidende offentliggjort i elektronisk form ("den elektroniske udgave af EU-Tidende") skal være forsynet med en kvalificeret elektronisk signatur eller et kvalificeret elektronisk segl som defineret i Europa-Parlamentets og Rådets forordning (EU) nr. 910/2014
                  7
               . Forordning (EU) nr. 216/2013 fastsætter også en forpligtelse til at offentliggøre de kvalificerede certifikater for elektroniske signaturer eller elektroniske segl og fornyelser heraf på EUR-Lex-webstedet, således at offentligheden kan kontrollere autenticiteten af den elektroniske udgave af EU-Tidende.
            
            
               (2)Autenticiteten, fuldstændigheden og uforanderligheden af den elektroniske udgave af EU-Tidende kan sikres ved brug af forskellige tekniske midler, for så vidt som de giver garantier, der kan sammenlignes med dem, som en kvalificeret elektronisk signatur eller et kvalificeret elektronisk segl som defineret i forordning (EU) nr. 910/2014 giver, herunder fremtidige innovative løsninger og teknologier. Det bør undgås, at det er nødvendigt at ændre forordning (EU) nr. 216/2013 hver gang en ny løsning eller ny teknologi skal anvendes, eller når de retlige rammer, der regulerer dem, ændres.
            
         
         
            
               (3)Det er nødvendigt at fastsætte klare regler, der forener kravet om EU-Tidendes uforanderlighed med forpligtelserne i medfør af EU-lovgivningen om beskyttelse af personoplysninger eller Den Europæiske Unions Domstols afgørelser om, at bestemte oplysninger skal fjernes i forhold til offentligheden.
            
            
               (4)Af hensyn til retssikkerheden er det i ekstraordinære situationer, hvor det ikke er muligt at offentliggøre EU-Tidende på EUR-Lex-webstedet, og offentliggørelsen sker på anden vis, i en printet eller elektronisk udgave, nødvendigt at sikre, at den elektroniske udgave, der efterfølgende gøres tilgængelig for offentligheden på EUR-Lex-webstedet, bliver den eneste autentiske udgave, og at den har retsvirkning.
            
            
               (5)For at gøre det så let som muligt for borgerne at få adgang til EU-Tidende samt for at sikre retssikkerheden er det også hensigtsmæssigt at give den elektroniske udgave af de få autentiske trykte udgaver af EU-Tidende, der er offentliggjort efter ikrafttrædelsen af forordning (EU) nr. 216/2013, status som den eneste autentiske.
            
            
               (6)Forordning (EU) nr. 216/2013 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) nr. 216/2013 foretages følgende ændringer:
            
            
               1)I artikel 2 foretages følgende ændringer:
            
            
               a)Stk. 1 affattes således:
            
            
               "1.
                     Den elektroniske udgave af EU-Tidende offentliggøres under tekniske forhold, der sikrer autenticiteten af indholdet.
            
            
               Det system, der indføres for at sikre autenticiteten, dokumenteres på EUR-Lex-webstedet og skal gøre det let at kontrollere, at den elektroniske udgave af EU-Tidende er autentisk."
            
            
               b)Som stk. 4 indsættes:
            
            
               "4.
                     Hvis det er nødvendigt at fjerne visse oplysninger i EU-Tidende efter offentliggørelsen i medfør af en afgørelse truffet af Den Europæiske Unions Domstol eller af hensyn til beskyttelsen af personoplysninger i overensstemmelse EU-lovgivningen, offentliggøres en ny udgave af den elektroniske udgave af den pågældende EU-Tidende, som ledsages af en meddelelse herom. Den originale udgave af den elektroniske udgave af den pågældende EU-Tidende opbevares i Publikationskontorets arkiver i en ubegrænset periode."
            
            
               2)Artikel 3 affattes således:
            
            
               "Artikel 3
            
            
               1.
                     Hvis det ikke er muligt at offentliggøre den elektroniske udgave af EU-Tidende på EUR-Lex-webstedet på grund af en uforudset og ekstraordinær afbrydelse af de pågældende informationssystemer, offentliggøres den elektroniske udgave af den pågældende EU-Tidende i trykt eller elektronisk form i Publikationskontorets lokaler. Denne udgave er autentisk og har retsvirkning.
            
            
               2.
                     Når de i stk. 1 omhandlede informationssystemer er genetableret, gøres den elektroniske udgave af EU-Tidende svarende til den udgave, der blev offentliggjort i henhold til stk. 1, tilgængelig på EUR-Lex-webstedet. Fra det øjeblik betragtes den som den eneste autentiske udgave og har retsvirkning.
            
            
               3.
                     De elektroniske udgaver af EU-Tidende svarende til de autentiske trykte udgaver af EU-Tidende, der er offentliggjort efter den 1. juli 2013, skal betragtes som de eneste autentiske udgaver fra datoen for nærværende forordnings ikrafttræden.
            
            
               Artikel 2
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
         
         
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                     På Rådets vegne
                        
                  
               
                     Formand
               
            
         
         
            
                  
                     (1)
                  
                        Rådets forordning (EU) nr. 216/2013 af 7. marts 2013 om elektronisk offentliggørelse af Den Europæiske Unions Tidende (EUT L 69 af 13.3.2013, s. 1).
               
               
                  
                     (2)
                  
                        Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (EUT L 257 af 28.8.2014, s. 73).
               
               
                  
                     (3)
                  
                        Artikel 66 i Rettens procesreglement og artikel 95 i Domstolens procesreglement.
               
               
                  
                     (4)
                  
                        Forordningens artikel 3.
               
               
                  
                     (5)
                  
                        EUT L 347 af 20.12.2013, EUT L 221 af 25.7.2014 og EUT L 261 I af 14.10.2019.
               
               
                  
                     (6)
                  
                        Rådets forordning (EU) nr. 216/2013 af 7. marts 2013 om elektronisk offentliggørelse af Den Europæiske Unions Tidende (EUT L 69 af 13.3.2013, s. 1).
               
               
                  
                     (7)
                  
                        Europa-Parlamentets og Rådets forordning (EU) nr. 910/2014 af 23. juli 2014 om elektronisk identifikation og tillidstjenester til brug for elektroniske transaktioner på det indre marked og om ophævelse af direktiv 1999/93/EF (EUT L 257 af 28.8.2014, s. 73).